DSI เตือน”เงินดิจิตอล” เริ่มเหม็น! “แม่ทีม”ลวงลงทุนก่อนเชิดหาย”แบงก์ชาติ” ย้ำไร้กม.รองรับ
DSI เตือน "เงินดิจิตอล" เริ่มเหม็น! "แม่ทีม" ลวงลงทุนก่อนเชิดหาย"แบงก์ชาติ" ย้ำไร้กม.รองรับ
4 ก.พ. 2561

กรมสอบสวนคดีพิเศษ หรือ DSI เปิดเผยว่า ด้วยผู้เสียหายจำนวนมากเข้ามาร้องทุกข์ต่อกรมสอบสวนคดีพิเศษ กรณี ถูกหลอกลวงให้ลงทุนในเทรดเงินสกุลดิจิตอลรูปแบบต่างๆ แล้วไม่ได้รับผลตอบแทน หรือ ไม่ได้รับเงินคืน เนื่องจากเว็บไซต์หรือบริษัทปิดกิจการหนีไป
โดยผู้กระทำความผิดใช้เครือข่ายสังคมออนไลน์ เช่น ไลน์ เฟสบุ๊ค เป็นต้น ชักชวนประชาชนเข้าไปในกลุ่มที่ตั้งขึ้นมา จากนั้นจะใช้แม่สาย หรือ แม่ทีมโน้มน้าวชักจูงให้ลงทุน โดยเสนอผลตอบแทนให้ถึง 300% หรือวันละ 1% ของกองทุน เมื่อผู้เสียหายโอนเงินสดไปยังบัญชีที่ได้จัดตั้งไว้ ก็จะได้รับรหัสเพื่อเข้าไปดูการลงทุนในระบบคอมพิวเตอร์ที่กลุ่มผู้กระทำผิดได้สร้างไว้
อีกทั้ง ยังให้ผู้ลงทุนชักชวนบุคคลอื่นให้ลงทุน โดยจะได้เงินหัวคิวจำนวน 10% ของยอดการลงทุน และภายหลังการระดมทุนไม่เกิน 4 เดือน กลุ่มผู้กระทำผิดก็จะปิดเว็บไซต์หรือปิดระบบแล้วเชิดเงินหนีไป กรมสอบสวนคดีพิเศษจึงฝากเตือนไปยังประชาชนให้ระมัดระวังในการร่วมลงทุนทำธุรกิจดังกล่าว
อย่างไรก็ตาม ธนาคารแห่งประเทศไทย ได้ออกมาชี้แจงแล้วว่า เงินสกุลดิจิตอล (Digitol Currency) ไม่ใช่สื่อกลางการชำระเงินตามกฎหมาย ไม่มีระบบอัตราแลกเปลี่ยนที่ได้รับการรับรองทางกฎหมาย และหากเกิดปัญหาความเสียหายขึ้น อาจจะมีความยากลำบากในการได้เงินคืน
 